b'\n_START_ARTICLE_\nTsugarusundet\n_START_PARAGRAPH_\nTsugarusundet, eller Tsugarustredet, (japansk: \xe6\xb4\xa5\xe8\xbb\xbd\xe6\xb5\xb7\xe5\xb3\xa1 \xe2\x80\x93 Tsugaru Kaiky\xc5\x8d) er et sund mellom \xc3\xb8yene Honsh\xc5\xab og Hokkaido i det nordlige Japan. Sundet forbinder Japanhavet med Stillehavet gjennom en passasje som er mellom 19,5 og 50 kilometer bred. Tsugarusundet har f\xc3\xa5tt navn etter Tsugaruhalv\xc3\xb8ya i den vestlige delen av Aomori-prefekturet p\xc3\xa5 Honsh\xc5\xab._NEWLINE_Seikantunnelen passerer under den smaleste delen av sundet (19,5 km), mellom Tappi Misaki p\xc3\xa5 Tsugaruhalv\xc3\xb8ya og Shirakami Misaki p\xc3\xa5 Matsumaehalv\xc3\xb8ya p\xc3\xa5 Hokkaido. Tidligere var en fire-timers ferjetur den vanligste m\xc3\xa5ten \xc3\xa5 krysse sundet p\xc3\xa5. Etter at Seikantunnelen ble bygget er reisetiden blitt halvert, men prisen er blitt h\xc3\xb8yere. Det er planlagt (til 2015) at Shinkansen-tog skal kunne bruke tunnelen til Hakodate. Da vil reisetiden forkortes til 50 minutter._NEWLINE_Japans territorialfarvann strekker seg tre nautiske mil (5,6 km) ut i sundet i stedet for de vanlige 12, i den hensikt \xc3\xa5 la amerikanske fart\xc3\xb8y bestykket med kjernev\xc3\xa5pen kunne passere uten \xc3\xa5 krenke Japans forbud mot atomv\xc3\xa5pen p\xc3\xa5 eget territorium._NEWLINE_Den 26. september 1954 omkom 1\xc2\xa0172 personer da ferjen T\xc5\x8dya Maru sank i sundet._NEWLINE_Thomas Blakiston, en engelsk oppdagelsesreisende og naturforsker, merket seg at pattedyrene p\xc3\xa5 Hokkaido var beslektet med de nordlige asiatiske arter, mens de p\xc3\xa5 Honsh\xc5\xab i s\xc3\xb8r var relatert til arter fra det s\xc3\xb8rlige Asia. Tsugarusundet ble derfor satt som en biogeografisk skillelinje, og ble kjent som \xc2\xabBlakistonlinjen\xc2\xbb.'